als_Latn dik_Latn sag_Latn
Klea Huta fytyra e re
- Kategoria: Veshje
- E shtunë, 07 Shkurt
Ankohemi vazhdimisht se shohim të njëjtat fytyra në ekrane apo revista, por herë pas here ndodh një fenomen që mund të ndihmojë vajzat e talentuara të katapultohen. Në tregun e ekonomistëve, avokatëve apo doktorëve, duhet kohë të spikasësh si i zoti, kurse në botën e televizionit, ku zotësia është e dukshme, talentet, fytyrat e bukura, nëse futen “në xhiro” nuk dalin më po ta menaxhojnë situatën siç duhet. Ka secila “momentin e vet të famës”, kohën kur pushton çdo “aneks” të opinionit publik, duke nisur nga programet televizive, shërbimet fotografike në revista, artikujt në gazeta etj. Duket se për aktoren Klea Huta ka ardhur pikërisht ky moment...
Nuk ka më mirë ta shohësh për herë të parë duke aktruar Klea Hutën, sesa në petkat e një ciganeje. Te “Nusja në thes” e regjisores Elma Doresi, aktorja e re interpreton një femër të bukur që çmend dhe fut në telashe prefektin. 1.75 cm e gjatë, 60 kg, me flokët e zeza që i zbresin deri poshtë belit dhe tiparet fine, Klea duket një “gjah” ideal për producentët dhe regjisorët. Kështu, Besnik Bisha i besoi asaj një nga rolet kryesore në serialin “Millenium”, i cili po transmetohet në TVSH, kurse Martin Leka e pa si zgjidhjen emergjente dhe ideale, për të prezantuar festivalin tradicional të këngës. Një nga gjërat që të bie në sy te Klea është thjeshtësia e saj, tipar që e ka dhe vetë “fiksim” ta vë në dukje. Flet ngadalë kur i përgjigjet ndonjë pyetjeje dhe luan me bizhuteritë apo duart e saj, si për të thënë “po marr kohën time”. Do që t’i “bluaj” mirë ato që thotë, pasi e ka kuptuar se televizioni është i rrezikshëm. Siç të ngre, sakaq mund të të ulë nëse e merr lehtë imazhin! Në më të shumtën e rasteve e sheh me xhinse dhe pak të trukuar. Është natyrale, e edukuar dhe nuk imponohet. Ndoshta pikërisht për këtë është në qendër të vëmendjes. Se dihet si funksionon... sa më indiferente t’i qëndrosh popullaritetit, aq më shumë ai të kërkon! Klea është një FYTYRË E RE në tregun e madh, por gjithsesi jo pa përvojë. Siç thotë dhe vetë me shaka, e ka provuar “skenën” që 5 vjeçe, me konkurset e miss-eve në pallat e lagje. Pastaj do të “ankorohej” pranë qendrës artistike “Sirea Film”, me grupin “Kripëmjaltëzat”, ku spikat dhe si këngëtare. Në debutimin e saj te “Maratona e Këngës Performuese” (“Planeti Kripëmjaltëzat”), fiton çmimin “Best Friend” me “Sa dua”. Më tej shfaqet si prezantuese në spektakle të ndryshme televizive dhe garon në “Top Girls”, në spektaklin “E Diell”, ku dhe fiton çmimin e parë. Në shtator të vitit 2012 bëhet imazh i kompanisë celulare “Vodafone” dhe menjëherë më pas, prezanton “Top Fest 10”. Në këtë numër të revistës “Living”, Klea shfaqet si një Pokahontas në setin fashion me trendet e sezonit...
tsn_Latn pol_Latn als_Latn als_Latn als_Latn